མུ་མེད་འཁོར་བའི་གནས་ཚང་སྐྱ་བོ།།ལན་ཅིག་མགྲོན་ལ་འབྱོར་བའི་མི་རྐྱང༌།།རྟེན་འབྱུང་ཟབ་མོས་གཅིག་ཏུ་བསྡུས་པར།།སྐྱོ་གདུང་མཆི་མས་ཁ་བྱང་བྲིས་ཐལ།།ཨ་ཐང་ཆད་པའི་མི་ཚེའི་བཤུལ་ལམ།།རིང་བར་བསམ་པ་འཁྲུལ་བའི་གཞི་རྩ།།སྐད་ཅིག་ཙམ་གྱིས་ཕྱོགས་སུ་འཁྱར་དུས།།མནོག་ཆུང་སེམས་ཀྱི་ཁེན་ས་དྲན་བྱུང༌།།ཆུང་ཆུང་ལུས་སེམས་བརྩེ་བས་བསྐྱངས་ཏེ།།དགའ་བའི་གཏམ་གྱིས་ངོ་སོ་བསྟོད་པའི།།བཅོ་ལྔའི་སྔོན་གྱི་ཕ་མའི་དུངས་ཀ།དེ་རིང་དྲན་ན་ལྷག་ཏུ་སྐྱོ་བ།།བྲལ་བའི་རྗེས་ཀྱི་དྲན་པའི་རི་མོ།།སྐྲ་ལོ་ཁ་བས་ཟོས་པ་འདིས་མཚོན།།མཚོན་དུ་མེད་པ་སེམས་ཀྱི་ན་ཟུག།བླུན་པོ་དགའ་བའི་གཏམ་དུ་མི་སྐྱུར།།ཐོབ་དཀའི་མི་ཚེའི་ལག་ཡོང་གཅིག་བུ།།བརྗེད་དུ་མེད་པའི་དང་བོའི་འཚོ་བ།།ལུས་སེམས་སྒྱུ་མའི་སྣང་བ་ཞིག་ཚེ།།མི་ཡུལ་ཁམས་འདིར་ཤུལ་དུ་བསྐྱུར་ཆོག།འཛོམས་པའི་མཐའ་དེ་འབྲལ་བས་བསུབ་ཏེ།།བར་ཐག་མིག་ཆུས་མཚོ་ཡིས་བཅད་ཀྱང༌།།རང་ཡུལ་འབའ་ཆུ་སྔོན་མོའི་ཕྱོགས་ལ།།གཉེན་ཉེའི་དུངས་ཀ་ཆོད་ཐབས་མི་འདུག།ཡུན་རིང་མ་སྟོར་སེམས་ཀྱི་ཁེན་ས།།ད་དུང་མི་འབོར་མི་ཚེའི་སྙིང་བོ།།ནམ་ཞིག་འབའ་ཡུལ་ལུ་གུའི་རྩེད་རར།།འཁོར་མེད་དྲིན་ལན་ཅན་དེར་འཕྲད་ན།།མ་བཅོས་སེམས་ཀྱི་གཏམ་གྱི་ཕྲེང་བ།།དྲན་གདུང་མཆི་མའི་སྐུད་པར་བརྒྱུས་ཏེ།།ཡུན་རིང་བོར་བའི་བུ་ལ་འཕྲད་པའི།།བྱམས་སེམས་ཅན་དེའི་སྙན་དུ་འབུལ་ལོ།